شیریں عبادی

*شیریں عبادی* ایران کی معروف قانون دان اور انسانی حقوق کی ترجمان ہیں،جنھیں نوبل انعام حاصل کرنے والی مسلم دنیا کی پہلی خاتون بننے کا اعزاز حاصل ہے۔

## ابتدائی زندگی
21 جون، 1947ء کو ایران کے شہر ہمدان میں پیدا ہوئیں۔ ان کے والد محمد علی عبادی شہر کے مصدق الاسناد اور کمرشل لا کے پروفیسر تھے۔ 1948ء میں ان کا خاندان تہران چلا گیا۔ 1965ء میں شیریں نے تہران یونیورسٹی میں شعبہ قانون میں داخلہ لیا۔ 1969ء میں گریجویشن کی اور پھر چھ ماہ تک انٹرن شپ کرنے کے بعد انھوں نے مارچ 1970ء میں بطور جج کیریئر شروع کیا۔ اس دوران انھوں نے تہران یونیورسٹی میں تعلیم کا سلسلہ جاری رکھا اور 1971ء میں انھوں نے قانون میں ماسٹر ڈگری حاصل کی۔ وہ پہلی خاتون تھیں جنھوں نے لیجسلیٹو کورٹ کی سربراہی کی۔
## دوسرا دور
1979ء میں ایرانی انقلاب کے بعد قدامت پسندوں نے اعلان کر دیا کہ اسلام میں خاتون جج نہیں بن سکتی ۔ اس بنا پر شیریں عبادی کو جج کے منصب سے ہٹا کر سیکرٹری لیول کی ایک جگہ پر فائز کر دیا گیا۔ اس جگہ پر وہ پہلے بھی کام کر چکی تھیں۔ انھوں نے دیگر خاتون ججز کے ساتھ مل کر احتجاج کیا ۔ اس صورت حال سے دل برداشتہ ہو کر شیریں عبادی نے قبل از وقت ریٹائرمنٹ لینے کی کوشش کی لیکن ان کی درخواستیں مسترد کی جاتی رہیں۔ 1993ء تک وہ بطور وکیل پریکٹس بھی جاری نہ رکھ سکیں۔ اس اثناء میں وہ کتب اور مختلف جرائد میں مضامین لکھتی رہیں۔
## تدریسی زندگی
شیریں عبادی ان دونوں یونیورسٹی آف تہران میں لیکچرز دے رہی ہیں جس میں وہ بچوں اور خواتین کے قانونی حقوق پر زور دیتی ہیں۔ یاد رہے کہ 1997ء کے صدارتی انتخابات میں اصلاح پسند محمد خاتمی کی شاندار کامیابی میں خواتین کا کردار کلیدی رہا ۔ بطور وکیل شیریں عبادی کا کردار اہم رہا ہے۔ وہ ان خاندانوں اور افراد کا مقدمہ لڑتی رہیں جو سخت گیر لوگوں کے ظلم و ستم کا نشانہ بنتے رہے۔ ان کے اس کردار پر سخت گیر طبقہ بہت زیادہ بے چینی محسوس کرتا رہا ۔ چنانچہ شیریں عبادی کو آزمائشوں سے گزارا گیا ۔ ان پر مختلف مقدمات قائم کیے گئے ۔ انھیں پانچ برس تک قید و بند کی سزا سنائی گئی جو بعد ازاں منسوخ کر دی گئی۔ انھوں نے دو این جی اوز بھی قائم کیں جن کا مقصد بنیادی طور پر انسانی حقوق کی حفاظت کے لیے جدوجہد کرنا تھا۔ انھوں نے بچوں پر زیادتی کے خلاف ایک ڈرافٹ تیار کیا جو 2002ء میں ایرانی پارلیمنٹ نے منظور بھی کر لیا۔
## تصانیف
شیریں عبادی کی تصانیف سے معلوم ہوتا ہے کہ وہ اسلام، جمہوریت اور انسانی مساوات کی قائل ہیں۔ وہ مغرب کی دلدادہ نہیں ہیں ان کے اندر ایرانی قوم پسندی زیادہ نظرآتی ہے۔ وہ مغرب نواز شاہ کی شدید مخالف رہی۔ انھوں نے ایرانی انقلاب کی حمایت کی تھی ان کا کہنا ہے کہ جو لوگ ایران کو چھوڑ کر مغربی ممالک میں جابستے ہیں میں سمجھتی ہوں وہ میرے لیے مرگئے۔ انھوں نے ایران کے اندر غیر ملکی مداخلت کے ارادوں کی شدید مذمت کی ۔ وہ ایران کے جوہری پروگرام کا کھلم کھلا دفاع کرتی ہیں۔ 
تصغیر|"ایران جاگ رہا ہے" شیریں عبادی کی سوانح عمری
10 اکتوبر، 2003ء کو انھیں جمہوریت اور انسانی حقوق بالخصوص خواتین اور بچوں کے حقوق کی خاطر کام کرنے کی بنا پر نوبل انعام دینے کا اعلان کیا گیا۔ ایرانی حکومت اور میڈیا نے اس خبر پر صرف خوشی کا اظہار ہی نہیں کیا بلکہ یہ بھی کہا کہ شیریں عبادی کو ایوارڈ دینے کی بنیادیں سیاسی ہیں۔ ان پر تنقید کی گئی کہ انھوں نے نوبل انعام ایوارڈ کی تقریب میں انعام وصول کرتے ہوئے سر نہیں ڈھانپا تھا۔ ایوارڈ ملنے کے بعد انھیں عالمی شہرت حاصل ہوئی۔ انھیں نہ صرف متعدد ایوارڈز سے نوازا گیا بلکہ انھیں مختلف عالمی کانفرنسوں میں خطاب کے لیے بلایا جاتا ہے۔ ان کی اب تک چار تصانیف منظر عام پر آچکی ہیں۔ جو ایرانی خواتین، ایرانی تحریکوں اور دانشوروں سے متعلق ہیں۔ ان کے شوہر سابق صدر محمد خاتمی کے مشیر رہے ہیں۔
## مزید دیکھیے

 * نوبل انعام
* ملالہ یوسف زئی
* نوبل امن انعام

## حوالہ جات

زمرہ:1947ء کی پیدائشیں
زمرہ:ایرانی جمہوری فعالیت پسند
زمرہ:ایرانی شخصیات
زمرہ:ایرانی فعالیت پسند برائے انسانی حقوق
زمرہ:ایرانی فعالیت پسند برائے حقوق نسواں
زمرہ:ایرانی مسلم
زمرہ:ایرانی مصنفات
زمرہ:بقید حیات شخصیات
زمرہ:جامعہ تہران کا تدریسی عملہ
زمرہ:جامعہ تہران کے فضلا
زمرہ:جلاوطن ایرانی شخصیات
زمرہ:خاتون نوبل انعام یافتہ
زمرہ:دانشور
زمرہ:ایرانی فعالیت پسند خواتین
زمرہ:فعالیت پسند برائے حقوق اطفال
زمرہ:نوبل امن انعام یافتہ شخصیات
زمرہ:نوبل انعام یافتہ ایرانی شخصیات
زمرہ:نوبل انعام یافتہ ایشیائی خواتین
زمرہ:نوبل انعام یافتہ مسلمان خواتین
زمرہ:ہمدان کی شخصیات
زمرہ:ایرانی خواتین
زمرہ:مملکت متحدہ کو ایرانی تارکین وطن
زمرہ:ایرانی حامی حقوق نسواں
زمرہ:ایرانی مصنفین
زمرہ:ایرانی خواتین وکلا
زمرہ:در پردہ یہود
زمرہ:ایرانی یہودی
زمرہ:نسائیت و امن پسند
زمرہ:ایرانی خواتین جج